Source: http://www.druckeria.ro/tag/stiinta-bacau/
Timestamp: 2018-12-10 00:19:50+00:00

Document:
stiinta bacau Archives - Druckeria
CSU UVT Timişoara începe cursa spre Divizia A1 în faţa gazdei barajului de promovare
Voleibaliştii de la CSU UVT Timişoara şi-au aflat aseară programul de la barajul de promovare în Divizia A1, care se desfăşoară, la acest final de săptămână, la Bacău. Trupa lui Sorin Schiesz va începe lupta pentru revenirea în elită în această după-amiază, chiar în compania gazdei turneului, Ştiinţa Bacău.
Timişorenii vor disputa, teoretic, cel mai greu meci al barajului astăzi, în prima zi a patrulaterului. CSU UVT va întâlni, de la ora 17.00, gazda competiţiei, Ştiinţa Bacău, formaţie cotată cu prima şansă la promovare. Pentru trupa pregătită de antrenorul-jucător Sorin Schiesz urmează mâine, de la ora 15.00, un joc aparent la îndemână, cu CSM Câmpia Turzii, fosta colegă din A2 Vest, în faţa căreia bănăţenii au câştigat toate duelurile din acest sezon. Calculele hârtiei spun că duminică, în ultima zi a competiţiei, se va da lupta pentru al doilea loc promovabil, de la ora 10.30 urmând să se întâlnească CSU UVT Timişoara şi CSA Steaua Bucureşti.
Iată programul barajului de promovare de la Bacău, stabilit în urma şedinţei tehnice de aseară:
Ora 15.00 Steaua Bucureşti – CSM Câmpia Turzii
Ora 17.00 Ştiinţa Bacău – CSU UVT Timişoara
Ora 15.00 CSU UVT Timişoara – CSM Câmpia Turzii
Ora 17.00 Ştiinţa Bacău – Steaua Bucureşti
Ora 10.30 CSU UVT Timişoara – Steaua Bucureşti
Ora 12.30 Ştiinţa Bacău – CSM Câmpia Turzii
Vă reamintim, în lotul formaţiei timişorene consemnăm două absenţe importante. E vorba despre coordonatorul titular Dragoş Unguraş, plecat pe linie de serviciu în Germania, şi de veteranul Albert Balint, care a ratat o parte a pregătirii pentru acest turneu, din motive personale, şi nu a fost inclus în lotul care a efectuat deplasarea la Bacău. De asemenea, în zona 4 se va miza pe juniorul de 17 ani Ovidiu Darlaczi, în condiţiile în care antrenorul-jucător Sorin Schiesz s-a confruntat în ultima perioadă cu o serie de probleme medicale.
Pentru formaţa de volei masculin a Timişoarei e primul baraj disputat sub egida noului club sportiv al Universităţii de Vest. Din 2010 până în 2015 inclusiv, echipa pregătită la vremea respectivă de Sorin Grădinaru a participat la cinci baraje de promovare, în 2010, 2011, 2013, 2014 şi 2015. Bănăţenii au obţinut promovarea în 2011, când au şi continuat în Divizia A1, şi în 2013, atunci când au declinat participarea în primul eşalon, din cauza problemelor financiare.
Filed Under: Stire de ultima ora, Volei Timisoara Tagged With: csm campia turzii, csu uvt timisoara, sorin gradinaru, sorin schiesz, steaua bucuresti, stiinta bacau
CH Poli, ultimul adversar al Bacăului în Liga Națională? Vicecampioana, aproape de retragere
CH Poli va evolua sâmbătă pe terenul vicecampioanei en titre Știința Bacău, o grupare ce se confruntă cu grave probleme financiare. În orașul lui Bacovia se vorbește că meciul cu alb-violeții va fi ultimul din campionat pentru gruparea moldavă, care nu mai poate duce la bun sfârșit actualul campionat și ar urma să se retragă.
La CH Poli a fost liniște din punct de vedere financiar în ultimii ani, dar rezultatele au întârziat să apară. Alb-violeții speră totuși să prindă in extremis play-off-ul acestei ediții de campionat, dar pentru acest lucru, antrenorul Pero Milosevic așteaptă un joc perfect din partea elevilor săi la Bacău.
„Va fi dificil, într-adevăr, dar nu avem ce face. Mergem la Bacău și sperăm să repetăm acolo jocul pe care l-am practicat contra Stelei. Nu putem câștiga această partidă dacă relațiile noastre de joc din apărare și atac nu sunt puse la punct. În plus, trebuie să ne ajute și poarta. Avem însă un mediu bun de lucru la echipă, iar filosofia noastră de joc pentru sâmbătă, la Bacău, e „luptăm și câștigăm”. Am pierdut puțin din ritm, pentru că n-am jucat în weekend-ul trecut, meciul nostru contra Constanței se disputase joi”, a spus Milosevic.
„Nu avem voie să ne relaxăm”
“Sîntem într-o situaţie gravă. Am înţeles că nu s-au găsit pîrghiile necesare pentru ca echipa sa fie finanţată. În aceste condiţii, îi aşteptăm pe suporteri sîmbătă, la meciul cu Timişoara, pentru a ne lua la revedere, consider că ar fi un frumos adio”, a declarat Sorin Bîrză, antrenorul secund al Bacăului, citat de Gazeta Sporturilor. Știința Bacău nu mai poate accesa fonduri de la Primărie pe Legea 350, jucătorii n-au văzut niciun ban în 2015, iar povestea frumoasă a echipei moldave se apropie de un final nedorit.
Antrenorul Pero Milosevic e familiarizat cu problemele cu care se confruntă Bacăul, dar atrage atenția elevilor săi că nu e loc de relaxare. „Întâlnim o echipă foarte puternică pe teren propriu, care, într-adevăr, se confruntă cu unele probleme ce nu țin de latura sportivă. Dar acest lucru nu are voie să ne relaxeze”, a mai spus tehnicianul sârb.
Nici jucătorii alb-violeților nu consideră că problemele Bacăului pot constitui un avantaj pentru ei în partida de sâmbătă. „Suntem montați, sperăm să câștigăm la Bacău, să facem o figură frumoasă. Din ce am auzit, Bacăul se confruntă cu probleme financiare destul de serioase, sper să treacă peste ele. Nu cred că aceste probleme ale lor vor fi un avantaj pentru noi. Meciul se joacă pe teren. Eu nu mi-aș dori să ne calificăm în play-off profitând de retragerea Bacăului. Eu sunt convins că își doresc să câștige, indiferent de problemele lor financiare”, e de părere Demis Grigoraș.
Partida Știința Bacău – CH Poli Timișoara va avea loc sâmbătă, de la ora 18.
Filed Under: Handbal, Stire de ultima ora Tagged With: ch poli, demis grigoras, liga nationala, pero milosevic, retragere, stiinta bacau
CH Poli scapă printre degete victoria pe terenul liderului
CH Poli cedează dramatic la București, în fieful liderului CSM, cu scorul de 30-31, după ce a condus cea mai mare parte a meciului, până cu 50 de secunde înainte de final. Un eșec ce reiterează un fapt constatat și la jocul de săptămâna trecută, cu vicecampioana Știința Bacău, acela că alb-violeții se pierd în finalurile de meci, chiar și în situații de avantaj confortabil.
CH Poli a scăpat printre degete o victorie uriașă, pe terenul liderulu surpriză al Ligii Naționale, CSM București. Timișorenii s-au instalat la conducere încă din startul meciului, formația din capitală regăsindu-se în avantaj doar preț de câteva minute, la mijlocul primei reprize, când a avut și două goluri în față (9-7 în minutul 18). Alb-violeții s-au redresat rapid și au preluat din nou conducerea până la pauză, atunci când se înregistra 15-14 în favoarea vizitatorilor.
Repriza secundă părea să aparțină lui CH Poli, care a început să se distanțeze considerabil, și pe fondul greșelilor inexplicabile ale bucureștenilor din situații simple. În minutul 44, timișorenii au ajuns la un avans de cinci goluri, 23-18, iar în minutul 50 diferența se reducea la patru goluri (25-21). Același ecart îl aveau alb-violeții și în jocul de miercurea trecută, cu Bacăul, tot cu zece minute înainte de final. Atunci, meciul s-a terminat la egalitate. La București, scenariul a fost mult mai dramatic.
Bucureștenii au început să se apropie pas cu pas, iar în minutul 55, spiritele s-au încins. Pivotul timișorean Santeiu a început o altercație cu Marius Novanc. Fostul polist l-a scuipat pe actualul jucător al lui CH Poli, moment în care jucători din ambele tabere s-au prins într-un mele, menit inițial să calmeze spiritele. În urma acestui incident, fiecare echipă s-a ales cu câte doi jucători eliminați, Santeiu și Chikovani alăturându-se lui Halcă, eliminat la rândul său ceva mai devreme. Astfel că, vreme de aproape un minut, am asitat la o situație rar întâlnită în handbal: s-a jucat 3 contra 4 (plus portarii), timișorenii ajungând la limita regulamentului.
Acest incident a părut să îi întărâte și mai mult pe bucureșteni, și să le fure din luciditate timișorenilor, care au irosit cu ușurință atacuri în momente-cheie. Cu 50 de secunde înainte de final, CH Poli conducea încă, 30-29, avea atacul, însă a pierdut mingea. Simovic a egalat rapid, dar chiar și așa mai rămâneau destule secunde pentru ca alb-violeții să reușească golul izbăvitor. Kaftin, introdus pe final la construcție, a tras extrem de slab din poziție favorabilă, iar portarul Iancu a reținut, lansându-și echipa pe contraatacul care avea să aducă o victorie smulsă cu forcepsul: 31-30, gol marcat de același Simovic, cu trei secunde înaintea finalului.
De departe, cel mai bun om al lui CH Poli a fost tânărul Demis Grigoraș, autor a 9 goluri. L-au urmat Kaftin 4, Ciubotariu 4, Chikovani 4, Fenici 3, Irimescu 3 și Halcă 3. De partea cealaltă, principala gură de foc a bucureștenilor a fost Simovic, cu 9 reușite, urmat de Milosevic 4, Rotaru 4, Novanc 4, Constantinescu 3, Marianac 2, Konsandinovic 2, Negru 1, Pătru 1.
Filed Under: Handbal, Poli Timisoara Tagged With: ch poli, CSM Bucuresti, demis grigoras, novanc, santeiu, simovic, stiinta bacau
Handbalul timișorean, îndoliat: Adio, Dan Giurgea!
Handbalul timișorean e în doliu, după dispariția prematură a lui Dan Giurgea, om de bază al Politehnicii în cel mai bun deceniu al echipei, anii 80. Fosta extremă dreapta a clubului alb-violet a trecut în neființă la doar 52 de ani, în Franța, acolo unde se stabilise încă din 1990.
Dan Giurgea s-a născut în 1962, la Târgoviște, acolo unde a și deprins tainele sportului cu mingea pe semicerc. Consacrarea a trăit-o însă la Politehnica Timișoara, singurul club din România la care a evoluat la nivel de seniori.
A ajuns pe Bega în 1981, ca student, fiind înregimentat la Politehnica de antrenorul Constantin Jude. Treptat, a devenit om de bază într-o formație extrem de puternică, alb-violeții, laolaltă cu băimărenii de la Minaur, fiind nu de puține ori la un pas de a zdruncina supremația departamentalelor bucureștene Steaua și Dinamo, care în anii socialismului și-au împărțit absolut toate titlurile la handbal masculin în 7.
Cu Politehnica Timișoara, a acces mai întâi în finala Cupei României din 1983. În ultimul act, disputat la 27 februarie la București, alb-violeții au dat piept cu o formație în plină ascensiune, Minaur Baia Mare, în fața căreia s-au înclinat, scor 23-29, Giurgea nereușind să puncteze. Avea să o facă însă de două ori trei ani mai târziu, tot într-un meci contra trupei din Maramureș, de această dată în semifinale. Cele două puncte aduse de Giurgea au contribuit decisiv în succesul la limită al timișorenilor, scor 23-22, care le-a asigurat, practic, prezența în ultimul act.
Dan Giurgea e exponent al generației care a adus primul trofeu pentru handbalul masculin în 7 timișorean, la 15 iunie 1986, după 23-20 cu Dinamo, în finala disputată la Craiova. O generație din care mai făceau parte (în ordinea în care apar în fotografia de mai jos) Gunesch, P. Dan, Naghi, Mardare, Sfătescu, N. Dobrescu, Buligan, Pleșca, Nagy, Banu, Folker, Urs, Caba, H. Gal, Ianto, Țibrea, Matei, Popa, Baranga, Ionescu, Bobocea și Basaraba.
Cu Politehnica, Dan Giurgea a fost vicecampion național, în 1987. Extrema dreaptă nu a mai prins însă titlul din 1991, el părăsind România chiar la finele sezonului anterior acestei performanțe. S-a stabilit în Franța, la Falaise, unde a mai evoluat câțiva ani pentru formația locală.
În această după-amiază, în sala „Constantin Jude” se va ține un moment de reculegere pentru cel ce a fost Dan Giurgea, înaintea jocului dintre Politehnica Timișoara și Știința Bacău, programat pentru ora 17.
Filed Under: Handbal, Stire de ultima ora Tagged With: 1986, constantin jude, cupa romaniei, dan giurgea, politehnica, stiinta bacau, timisoara

References: CSM 
 CSM 
 CSM 
 CSM 
 csm 
 CSM 
 CSM